CELEX: 32021D0594
Language: sk
Date: 2021-04-09 00:00:00
Title: Rozhodnutie Rady (EÚ) 2021/594 z 9. apríla 2021 o pozícii, ktorá sa má v mene Európskej únie zaujať v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby

13.4.2021   
               
               
                  SK
               
               
                  Úradný vestník Európskej únie
               
               
                  L 125/56
               
            
         ROZHODNUTIE RADY (EÚ) 2021/594
         z 9. apríla 2021
         o pozícii, ktorá sa má v mene Európskej únie zaujať v Európskom výbore pre vypracovanie noriem v oblasti vnútrozemskej plavby a v Ústrednej komisii pre plavbu na Rýne, pokiaľ ide o prijatie noriem týkajúcich sa odborných kvalifikácií v oblasti vnútrozemskej plavby
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Revidovaný dohovor pre plavbu na Rýne podpísaný v Mannheime 17. októbra 1868 zmenený dohovorom o zmene revidovaného dohovoru pre plavbu na Rýne podpísaným v Štrasburgu 20. novembra 1963 nadobudol platnosť 14. apríla 1967 (ďalej len „dohovor“).
                  
               
                     (2)
                  
                  
                     Podľa článku 17 dohovoru môže Ústredná komisia pre plavbu na Rýne (ďalej len „CCNR“) prijať požiadavky v oblasti odborných kvalifikácií.
                  
               
                     (3)
                  
                  
                     Európsky výbor pre vypracovanie noriem v oblasti vnútrozemskej plavby (ďalej len „CESNI“) bol zriadený 3. júna 2015 v rámci CCNR s cieľom vypracovať technické normy pre vnútrozemskú plavbu v rôznych oblastiach, najmä pokiaľ ide o plavidlá, informačné technológie a posádku.
                  
               
                     (4)
                  
                  
                     Očakáva sa, že výbor CESNI na svojom ďalšom zasadnutí 15. apríla 2021 prijme normu pre základný bezpečnostný výcvik pomocných lodníkov, v ktorej sa stanovia požiadavky na výcvik, ktoré by členské štáty mohli dodržiavať ako svoje vnútroštátne požiadavky (ďalej len „norma CESNI 20_04“), a normu pre štandardizované komunikačné frázy v štyroch jazykoch pre lodníkov a lodných kapitánov, aby dokázali zvládať situácie, keď nastanú komunikačné problémy (ďalej len „norma CESNI 20_39“). Cieľom oboch noriem CESNI 20_04 a CESNI 20_39 je uľahčiť vykonávanie požiadaviek, ktoré patria do rozsahu pôsobnosti smernice Európskeho parlamentu a Rady (EÚ) 2017/2397 (1).
                  
               
                     (5)
                  
                  
                     Očakáva sa, že komisia CCNR na svojom plenárnom zasadnutí 2. júna 2021 prijme uznesenie, ktorým zmení nariadenie pre členov posádky plavidiel plávajúcich na Rýne tak, aby sa v ňom zahrnul odkaz na európske normy pre odborné kvalifikácie v oblasti vnútrozemskej plavby (ďalej len „normy ES-QIN“) vrátane normy CESNI 20_04 a normy CESNI 20_39.
                  
               
                     (6)
                  
                  
                     Cieľom normy CESNI 20_04 a normy CESNI 20_39 je prispieť k udržaniu najvyššej úrovne bezpečnosti v oblasti vnútrozemskej plavby a podporiť harmonizáciu v súvislosti so smernicou (EÚ) 2017/2397.
                  
               
                     (7)
                  
                  
                     Je vhodné stanoviť pozíciu, ktorá sa má zaujať v mene Únie vo výbore CESNI a v komisii CCNR.
                  
               
                     (8)
                  
                  
                     Únia nie je členom komisie CCNR ani výboru CESNI. Pozíciu Únie by mali vyjadriť členské štáty, ktoré sú členmi týchto orgánov, konajúc spoločne v záujme Únie,
                  
               PRIJALA TOTO ROZHODNUTIE:
         
            Článok 1
            
               1.   Pozíciou, ktorá sa má v mene Únie zaujať vo výbore CESNI, pokiaľ ide o normu CESNI 20_04 a normu CESNI 20_39, je súhlas s ich prijatím.
            
            
               2.   Pozíciou, ktorá sa má v mene Únie prijať v komisii CCNR, pokiaľ ide o prijatie uznesení, ktorými sa mení nariadenie pre členov posádky plavidiel plávajúcich na Rýne tak, aby zahŕňalo odkaz na normy ES-QIN ako aj odkazy na normu CESNI 20_04 a normu CESNI 20_39, je podporiť všetky návrhy, ktorými sa zosúlaďujú požiadavky nariadení pre členov posádky plavidiel plávajúcich na Rýne s normami ES-QIN.
            
         
         
            Článok 2
            
               1.   Pozíciu stanovenú v článku 1 ods. 1 vyjadria členské štáty, ktoré sú členmi výboru CESNI, konajúc spoločne v záujme Únie.
            
            
               2.   Pozíciu stanovenú v článku 1 ods. 2 vyjadria členské štáty, ktoré sú členmi komisie CCNR, konajúc spoločne v záujme Únie.
            
         
         
            Článok 3
            Menšie technické zmeny pozícií stanovených v článku 1 možno dohodnúť bez ďalšieho rozhodnutia Rady.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 9. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Smernica Európskeho parlamentu a Rady (EÚ) 2017/2397 z 12. decembra 2017 o uznávaní odborných kvalifikácií v oblasti vnútrozemskej plavby a o zrušení smerníc Rady 91/672/EHS a 96/50/ES (Ú. v. EÚ L 345, 27.12.2017, s. 53).